Az irány egyértelműen jó, az e-alapú számlázásé a jövő - kommentált a Napi.hu-nak Ruszin Zsolt, a Magyar Könyvelők Országos Egyesületének alelnöke. A szakértő viszont éppen ezért keményebben fellépne a továbbra is papír alapon számlázókkal szemben: "Az is megoldás lehetne, ha például a számlatömböket bizonyos időközönként be kellene mutatni az adóhatóságnak, vagy akár le kellene adni azt három évvel a megnyitásuk után. Így el lehetne kerülni azt, hogy valaki öt éves számlatömbbel a hóna alatt rohangáljon, miközben a plusz adminisztráció online számlázás felé terelné a vállalkozásokat. Amennyiben pedig ez sem működik, úgy végső esetben, egy későbbi időpontban akár egy viszonylag magas termékdíjat kellene bevezetni a számlatömbökre, elérni akár azt, hogy 10 ezer forintba kerüljön. Ezzel már azok is elgondolkodnának a váltáson, akik ma még makacsul kitartanak a papír mellett."